b'\n_START_ARTICLE_\nIgor Franko\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini odvetnika Alojzija Franka. Ljudsko \xc5\xa1olo je obiskoval v rojstnem kraju. Gimnazijo je za\xc4\x8del v Gorici, nadaljeval pa v Ljubljani, kamor se je dru\xc5\xbeina leta 1915 preselila po vstopu Italije v prvo svetovno vojno. Na za\xc4\x8detku leta 1918 je v Ljubljani pred\xc4\x8dasno maturiral in bil vpoklican v avstro-ogrsko vojsko ter opravil \xc4\x8dastni\xc5\xa1ko \xc5\xa1olo. Bil je vojak v Galiciji, Linzu in Krminu, kjer je do\xc4\x8dakal razpad monarhije. Na Medicinsko fakulteto v Zagrebu se je vpisal takoj po koncu vojne in tam opravil prve izpite. \xc5\xa0tudij je nadaljeval na Dunaju, kjer je leta 1924 tudi diplomiral iz splo\xc5\xa1ne medicine. Po kon\xc4\x8danem \xc5\xa1tudiju je bil najprej sta\xc5\xbeist v Gorici, nato pa je volontersko delal na kirurgiji, okulistiki in porodni\xc5\xa1tvu v Ljubljani. Leta 1926 je v Ilirski Bistrici odprl zasebno ambulanto. Tam je ostal do 1931, ko je izgubil koncesijo ker se ni \xc5\xbeelel vklju\xc4\x8diti v fa\xc5\xa1isti\xc4\x8dno stranko. Po izgubi koncesije se je odlo\xc4\x8dil, da se bo posvetil dentalni medicini, ter na Dunaju eno leto intenzivno obiskoval te\xc4\x8daj za zobozdravnike. Dodatno se je izpopolnjeval \xc5\xa1e v Linzu, na Dunaju, Berlinu in Bologni. Ob za\xc4\x8detku 2. svetovne vojne so ga fa\xc5\xa1isti\xc4\x8dne oblasti najprej za mesec dni zaprle, nato pa konfinirale v Sieno, kjer je delal na ginekolo\xc5\xa1ki kliniki. Specialisti\xc4\x8dni izpit za zobozdravnika je opravil leta 1943. Po koncu vojne se je vrnil v Gorico in opravljal zobozdravni\xc5\xa1ki poklic do leta 1986, ko je v visoki starosti stopil v pokoj._NEWLINE_V mladih letih se je zanimal za glasbo, saj je igral violino v orkestru Lucijana Marije \xc5\xa0kerjanca. Za svoje delo je na kongresu zobozdravnikov v Gorici prejel posebno priznanje. Bil je tudi \xc4\x8dastni \xc4\x8dlan zobozdravstvene sekcije slovenskega zdravni\xc5\xa1kega dru\xc5\xa1tva.'